google/wiki40b huggingface dataset:
Elisabeth Lid Trøen

Biografi

Trøen startet å spille saksofon da hun var 16 år i 2008, og studerte jazz på Voss Jazzskule. Da hun var 20 hadde hun allerede rukket å spille med musikere som Terri Lyne Carrington, Tineke Postma, Andy Sheppard, Tord Gustavsen og ikke minst Joshua Redman. I 2013 spilte hun med sin egen Elisabeth Lid Trøen Quartet på Vossajazz, med pianisten Erlend Slettevoll, bassist Steinar Raknes og trommeslager Erik Nylander. På Vossajazz i 2014 spilte hun med Signe Førre Band. Bandet bestod også av pianist Eivind Austad, og trommeslager Håkon Mjåset Johansen. I 2016 fortsatte Trøen samarbeidet med Tord Gustavsen. På Vossajazz i 2018 var hun i Bergen Big Band med keyboardist og orkesterleder Django Bates.
Fylkesvei 1194

Fylkesvei 1194 går mellom Raklev og Skjebergdal i Sarpsborg kommune. Veien er 7,0 km lang.
Frem til 2019 hadde veien betegnelsen Fylkesvei 601.
Torvehallerne

Torvehallerne er et marked på Israels Plads, tett på Nørreport stasjon i København, som åpnet i 2011.
Det første grønnsaksmarked, Grønttorvet ble etablert på plassen allerede i 1889. I 1958 åpnet engrosgrønttorvet i Valby, og det ble samtidig slutten for Grønttorvet i det indre København, selv om det fremdeles var grønnsaker og blomster å få i en mindre målestokk frem til 2009.
I mange år var det et ønske om å flytte noe av salget innendørs, etter modell fra blant annet de svenske saluhaller. Høsten 2011 sto så de to søylebårne hallene ferdige, utformet av arkitekt Hans Peter Hagen. Det samlede torvareal er på 6 600 m², hvorav de to hallene utgjør 2 500 m². Innvendig er det til sammen 55 boder (stader), og mellom bygningene er det utendørs boder og benker til å sitte på. Utvalget begrenser seg ikke lenger til grønnsaker, her finnes vilt, fisk, kaker, vin, gourmetmat og delikatesser samt små restauranter.
Pernillestatuetten

Pernillestatuetten er en norsk teaterpris, utdelt av Bergen Teaterforening. Den ble første gang delt ut i 1983.
Ifølge prisens statutter skal den «utdeles en gang i året til en scenekunstner i Bergen; en skuespiller, danser, instruktør, koreograf, scenograf, komponist, musiker eller dramatiker. Grunnlaget for utdelingen skal være en stor prestasjon i det foregående året. Dette kan også gjelde stor kunstnerisk innsats over lengre tid».
Foreningen står også bak prisene «Rampeløkten» (utdelt fra 1983) og «Publikumsprisen» (fra 2010).
Siden 2009 har prisutdelingenene funnet sted på Den Nationale Scene i Bergen.
De møttes i Moskva

Handling

Svinerøkterinnen Glasha og hesteoppdretteren Kuzma møtes på landbruksmessa i Moskva hvor de får opplæring i moderne dyredrift. De to kommer fra hver sin kant av det enorme Sovjet-riket, Glasha fra nord og Kuzma fra sør. Etter et kort møte blir de forelsket og før de reiser hjem blir de enige om å en gang møtes igjen, men avstand og språkforvikling legger hindringer i veien for de unge elskende.

Om filmen

På grunn av de-staliniseringen etter Josef Stalins død ble filmen klippet ned for å fjerne scener som viste uttrykk for personkult-dyrkingen av ham.
Lhari

Lhari (tibetansk: ལྷ་རི་རྫོང་, wylie: lha ri rdzong; kinesisk: 嘉黎县; pinyin: Jiālí Xiàn) er et fylke i prefekturet Nagchu i den autonome region Tibet i Folkerepublikken Kina.
Befolkningen var på 23 694 innbyggere i 1999.
Autofokus

Autofokus (eller AF) er en egenskap ved visse optiske systemer som tillater dem å finne og fastholde korrekt fokus på målet. Man skiller mellom aktiv og passiv autofokus. Systemet har særlig funnet sin anvendelse i moderne kameraer.

Aktiv autofokus

Aktiv autofokus foregår i to steg – avstandsmåling og fokusering. Avstandsmåling skjer ved utsendelse av enten høyfrekvente lydbølger eller infrarødt lys. Lydbølger som sendes ut fra kameraet reflekteres av motivet, tidsintervallet måles og avstanden beregnes.
Systemer som benytter lys er vanligvis basert på triangulering. Kameraet scanner scenen med infrarøde stråler, måler refleksene fra motivet og beregner avstanden. Rekkevidden for den infrarøde strålen er 2–3 m. Hvis avstanden til motivet er lengre, vil objektivet fokusere til den avstanden som gir maksimal dybdeskarphet.
Aktiv autofokus brukes helst i analoge kompaktkameraer.

Passiv autofokus

Passiv autofokus baserer seg ikke på energi utsendt fra kameraet. I stedet bruker systemet det lyset som naturlig reflekteres fra motivet; det fungerer derfor på alle avstander. Avstanden beregnes ved at det innkommende lyset deles opp i bildepar som sammenliknes. Systemet er vanlig i analoge speilreflekskameraer.
Digitale kameraer – både videokameraer og stillbildekameraer – bruker et annet system. En krets i kameraet analyserer motivet innenfor et område i sentrum av bildebrikken. Når skillelinjene mellom to kontrasterende farger innenfor dette området er diffus, oppfatter kretsen bildet som ute av fokus, og gir beskjed til objektivet om å fokusere, inntil kontrastlinjene er så smale som mulig.
Passive systemer er avhengig av at motivet er tilstrekkelig belyst. Mange moderne kameraer er derfor utstyrt med en AF-hjelpelampe som belyser motivet ved svake lysforhold. Hjelpelamper har en rekkevidde på 2–3 m.
Vinjefjorden (Vinje)

Vinjefjorden i Vinje kommune i Telemark er den nordligste delen av innsjøen Møsvatn. Fjorden er rundt åtte kilometer lang. Den strekker seg fra utløpet av Tommåi i sør til nordenden av innsjøen ved Mogen og utløpet av elva Kvenna.
Verdensserien i badminton

Verdensserien i badminton er en internasjonal serie av konkurranser i badminton som foregår fra januar til desember. Serien startet i 2018 og er åpen for spillere fra nasjoner som er medlem av BWF. Det konkurreres i totalt 26 turneringer, hvor tre turneringer er Super 1000, det høyeste nivået av verdensserien. Serien avsluttes med BWF World Tour Finals i desember.
MY «Tysso»

M/Y «Aluminium»

Etter noen år som eier solgte båten til Glomfjord Smelteverk i Nordland. I den forbindelse ble styrehuset forlenget til den fasong det har idag. Etter at sinksmelteverket i Glomford ble kjøpt av staten på tvangsauksjon i 1924 ble motoryachten solgt videre til de store industribedriftene i Odda. Båten ble brukt som lystbåt og skyssbåt mellom Odda og Granvin. Tilreisende direktører, styremedlemmer kunne fra 1935 ta tog direkte til Granvin med Hardangerbanen. Det Norske Nitridaktieselskaps aluminiums­fabrikk i Tyssedal fikk driftsansvaret og båten fikk navnet M/Y «Aluminium».

M/Y «Tysso»

Etter at A/S Tyssefaldene overtok drifts- og eieransvaret i 1949 ble båtens motor skiftet og innredningen modernisert. Båten endret nå også navn til M/Y «Tysso». Tidlig på 1960-tallet fikk M/Y «Tysso» ny lettbåt i mahogni, også den bygget av Ole Oma. Behovet for en passasjerbåt opphørte etterhvert og i 1987 ble båten solgt tilbake til Oma Baatbyggeri AS. I 1995 ble motorcruiseren solgt til Tysso AS i Norheimsund som ønsket å bruke motoryachten i reiselivssammenheng. Båten ble i 1997 oppført på Riksantikvarens liste over verneverdige fartøy. Norsk Vasskraft- og Industristadmuseum eier i dag M/Y «Tysso» og fartøyet har vært til restaurering ved Hardanger Fartøyvernsenter fra 2005. Sommeren 2009 ble båten sjøsatt ved Fartøyvernsenteret.
Torvmyr (Nøtterøy)

Torvmyr er et lite myrområde sentralt på Nøtterøy i Færder kommune. Det befinner seg like sørvest for Håvaldsrød og nordøst for Brattås.
Sandnes kirkegård

Sandnes gravsted ligger på Holmemstranda, ved Rødvenfjorden i Rauma kommune.
Saurischia

En svært uensartet gruppe

Saurischia besto av to svært forskjellige undergrupper, langhalsdinosaurene og rovdinosaurene. De førstnevnte var langhalsede planteetere og utviklet seg etter hvert til gigantiske størrelser, de største dyra som har levd på landjorda. Rovdinosaurene var hovedsakelig kjøttetere og fantes i mange størrelser. De største, som Tyrannosaurus og Giganotosaurus var like tunge som de mindre langhalsdinosaurene, mens de små formene som Microraptor og Compsognathus var ikke stort større enn ei kråke.
I jura utviklet fuglene seg fra en gruppe av de små rovdinosaurene. Saurischia omfatter dermed noen av de største og noen av de minste landlevende virveldyrene som har levd.

Evolusjonær historie

Saurischene oppsto sammen med ornitischene i midten av trias. Ved overgangen fra trias til jura var sauropodene de dominerende planteeterne mens theropodene var de viktigste kjøtteterne. Theropodene beholdt denne posisjonen resten av mesozoikum og i løpet av jura utviklet antagelig små theropoder seg til fugler. Sauropodene ble etter hvert skjøvet til side til fordel for ornitischene og døde ut på flere kontinenter. Med unntak av fuglene døde alle saurischene ut i den store masseutryddelsen som markerer slutten på kritt og begynnelsen på paleogen.
Frøyland Idrettslag

Fotball

Lagets målsetning er å komme seg opp i 2. divisjon. Frøyland har i flere år hatt en liten farmerklubb i Orstad Idrettslag. 
Frøyland arrangerer Norges største miniputt-turnering som heter "Grønt Gras". Hele turneringen skjer på dugnad, og det er nesten 500 lag med i turneringen. 28. april 2012 var det duket for 25-årsjubileum på "Grønt Gras". 
A-laget spiller i 2014 i 3. divisjon, etter å ha rykket opp fra 4. divisjon i 2011. 2013 ble tidenes beste sesong for A-laget. Laget havnet tilslutt på en 6.-plass.

2014

Foran sesongen 2014 har Frøyland forsterket med følgende spillere:
Ragnvald Soma  (frøyland)
Anders Dahle Thorsen (Ålgård)
Tommy Tønnesen (Ålgård)
Ole Thomas Herrem (Viking 2)
Marius Undheim (Undheim)
Frank Hole (Bryne)
Ut:
Robert Undheim (Bryne)
Hernando's Hideaway

«Hernando's Hideaway» er en amerikansk sang med melodi og tekst av Richard Adler og Jerry Ross Den ble publisert i 1954 og var med i musikalen The Pajama Game. Sangen ble fremført av rollefigurene Gladys, Sid Sorokin og Company. Gladys ble spilt av Carol Haney og Sorokin ble spilt av John Raitt. Teksten beskriver en mørk og hemmelighetsfull nattklubb.
Den mest suksessfulle innspillingen av sangen ble gjort av Archie Bleyer. Platen nådde en andreplass på Billboard-listen i 1954. 
En uteførelse med Enoch Light hadde en fremtredende plass på Command Records' Provocative Percussion samt på Command test record.
David Clayton-Thomas har gjort en coverversjon av den, og den blir ofte spilt av breakbeat-disc jockeyer. Rhythm and blues-sangeren Debelah Morgan samplet den på sin internasjonale hit «Dance with Me». Instrumentaldelen til The Johnston Brothers' innspilling fra 1955 ble anvendt som teammelodien til Brick Top Polford i filmen Snatch.
En liveinnspilling (fra Carnegie Hall 17. september 1954) finnes på Verve/PolyGram-utgivelsen Jazz at the Philharmonic, the Ella Fitzgerald Set med Ray Brown (på kontrabass) og Buddy Rich (på trommer).

Norsk versjon

Erik Thernow har skrevet en dansk tekst som den norske bygger på. Viggo Sandvik Hansen og Eldar Vågan har skrevet en annen norsk tekst. Thernows versjon har tittelen «Hernandos kabaret». Sandvik Hansens og Vågans versjon heter «Østbys gammaldans».
Rodinia calphurnia

Utseende

En middelsstor (vingespenn ca. 40 millimeter), kraftig sommerfugl. Arten er lett å kjenne men kan ligne på enkelte smygere (Hesperiidae), kjennes imidlertid lett fra disse på at antennene ikke er krokete i spissen. Bakvingen er trukket ut til en lang, rett stjert. Oversiden er for det meste brun, med et hvitt tverrbånd som ikke når hverken for- eller bakkanten. Stjerten er hovedsakelig blågrønn, og det går en rett, rød stripe fra roten av bakvingen til roten av stjerten.
Undersiden er mønstret som oversiden, men blekere på farge.

Utbredelse

Arten er kjent fra Panama, Colombia, Fransk Guyana og det nordlige Brasil, muligens også fra Costa Rica.
Setegård

En setegård var en adelsmanns hjemsted eller hovedeiendom, det sted hvor han hadde sitt sete.
Setegårdene hadde flere økonomiske fordeler, som fritak for skatt og tiende. Anno 1639 var det anslagsvis 100 setegårder i Norge. Ordningen med setegårder ble faset ut fra 1821, i henhold til Adelsloven. Ordningen er også kjent i Danmark (sædegård) og Sverige (sätesgård eller säteri).
Sogn og Fjordane fiskar- og småbrukarparti

Sogn og Fjordane fiskar- og småbrukarparti var et politisk parti som stilte til valg i Sogn og Fjordane ved stortingsvalget i 1945. Partiet fikk 6,7 % av stemmene i Sogn og Fjordane, dette var ikke nok til å oppnå representasjon på Stortinget.
Trygdeavgift

Trygdeavgift er en skatt som blir beregnet på grunnlag av personinntekten for personlige skatteytere og skal være med å finansiere folketrygden.

Beregningsgrunnlag

Beregningsgrunnlaget for trygdeavgiften er personinntekt. Personinntekt omfatter først og fremst arbeidsinntekt og virksomhetsinntekt som skyldes aktiv innsats, men som utgangspunkt ikke kapitalinntekt, og det er ingen rett til kostnadsfradrag i arbeidsinntekter og begrenset rett til kostnadsfradrag i virksomhetsinntekter.

Satser

Trygdeavgiften er 5,1% for pensjonsinntekter, 8,2% for lønnsinntekter og næringsinntekter fra primærnæringer og 11,4 % for andre næringsinntekter. Den høyere satsen for selvstendig næringsdrivende utenom primærnæringene skyldes at det ikke ilegges arbeidsgiveravgift på næringsinntekt.

Nedre grense og opptrapping

Det er ingen egentlige skattefrie beløp ved beregning av trygdeavgiften. Det er imidlertid satt en nedre grense for betaling av trygdeavgift som i 2012 er 39 600 kroner. For inntekt over dette ilegges det trygdeavgift fra første krone, men likevel slik at trygdeavgiften ikke kan utgjøre mer enn 25 % (opptrappingssatsen) av personinntekten over 39 600 kroner. Fordi det ikke blir innkrevd skatt dersom samlet skatt er under 100 kroner, er nedre grense for å betale skatt i praksis 39 997 kroner. Dette omtales gjerne som «frikortgrensen».
Grógaldr

Grógaldr er et dikt fra Den eldre Edda. Det er det første av to dikt som i dag vanligvis publiseres under tittelen Svipdagsmál. Diktene ble funnet i manuskripter på 1600-tallet. Sammenhengen mellom de to diktene ble først påvist av Svend Grundtvig i 1854.
Diktet handler om Svipdag som påkaller sin mor, Gróa, fra de døde, for å søke hjelp mot den onde stemoren.
Jólnir

Jólnir var en tidligere vulkansk øy som lå utenfor sør-kysten av Island. Den dukket opp fra havet som et resultat av et undersjøisk vulkanutbrudd i juli 1966. Erosjon fra hav og vind slet ned den nye øya ettersom den ble dannet, og øya forsvant under havoverflaten flere ganger.
Øya fikk navnet sitt etter Jólnir, en gud i norrøn mytologi (vanligvis identifisert som et annet navn for Odin).
Dannelsen av Jólnir er nært knyttet til naboøya, Surtsey, som ble dannet fra et lignende vulkanutbrudd i 1963. Vulkansk aktivitet foregikk i mye av området rundt, men nydannede landområder var sterkt utsatt for erosjon og mange små øyer forsvant raskt igjen. Jólnir brøt havoverflaten i 1966. Vulkankjeglen nådde på det høyeste 70 meter over havet, mens selv med den størrelsen måtte øya til slutt gi tapt for erosjonskreftene.
Etter at utbruddet opphørte 8. august 1966, tok erosjonskreftene overhånd, og øya forsvant i havet igjen i oktober samme år.
1967–1970

Sporliste

Alle sanger skrevet av Lennon/McCartney bortsett fra  de merket * av Harrison og + av Starkey.
Grunnstøtte til nasjonalt arbeid

Grunnstøtte til nasjonalt arbeid er en økonomisk støtteordning som den norske stat praktiserer.
Ordningens formål er å bistå med pengestøtte til frivillige organisasjoner som arbeider for barn og ungdom. Ordningen må ikke forveksles med statsstøtte som gis til religiøse samfunn.

Kontrovers

I 2008 kom ordningen i fokus da Frelsesarmeens barne- og ungdomsorganisasjon ble nektet tilskudd fordi de ikke tillot at homofile personer kunne være soldat, som er et krav for ha verv som leder eller nestleder i ungdomsorganisasjonen. Som en konvekvens ble også flere organisasjoner gått i sømmene for å avdekke eventuelle avvik i retningslinjene for tilskuddsordningen. Vedtaket vakte sterke reaksjoner og flere organisasjoner samlet seg i sin støtte for Frelsesarmeen.
Vedtaket ble påklaget og 19. februar 2009 offentliggjorde Barne- og likestillingsminister Anniken Huitfeldt at Frelsesarmeens Barn og Unge likevel får tilskudd.
Fotball under Middelhavslekene 2009

Fotball under Middelhavslekene 2009. Fotball var en av flere sporter under de sekstende middelhavslekene som ble arrangert i Pescara i Italia i perioden 25. juni til 5. juli 2009. Det var sekstende gangen som fotball var med på programmet under middelhavslekene. Det var kun en fotballturnering for menn, elleve lag deltok. Spania vant finalen med 2-1 over Italia og Libya vant bronsefinalen mot Frankrike.
Furyfox Forlag

Furyfox Forlag AS er et forlag som hovedsakelig utgir bøker for folk med interesse for bil.
Furyfox står bak utgivelsen Nybilkatalogen, en årlig katalog over alle nye biler, som første gang kom ut i 2004.
Morten Velde

Internasjonale mesterskap

Velde deltok på 1500 meter under EM i friidrett 2010 i Barcelona, men nådde ikke finalen.
Dahlberg gasskraftverk

Dahlberg gasskraftverk er et varmekraftverk i Jackson County i Georgia, USA. Anlegget har en installert produksjonskapasitet på 900 – 920 MW, fordelt på 10 like store turbiner. Operatør er energiselskapet Southern Power Co. 
Kraftverket stod ferdig utbygd i 2001. Brenselkilden er naturgass.
Lilo og Stitch

Handling

Lilo er en liten jente som bor på Hawaii sammen med storesøsteren Nani. Hun har ingen ordentlige venner og føler seg ensom. Derfor vil Nani skaffe en venn til Lilo. Romvesenet Jumba lager eksperiment 626. Jumba blir tiltalt for å ha laget illegale, uregistrerte monstre og blir sendt i fengsel. 626 rømmer med et romskip til jorden. Lilo og Nani adopterer 626 da de tror at han er en hund. 626 må også late som fordi Jumba har fått tillatelse til å reise til jorden å fange ham. Lilo gir 626 navnet Stitch. Stitch gjør hverdagen mye vanskeligere for dem, men Lilo lærer Stitch å bli en flink hund.
Eidsvollbrua

Eidsvollbrua er en spennbetongbjelkebro på fylkesvei 181 i Eidsvoll kommune i Akershus. Brua krysser Vorma, er 320 meter lang og hovedspennet er på 40 meter. Noen få meter nordvest for brua ligger den noe mindre Sundbrua.
MS «Stena Transporter»

«Stena Transporter» er et skip i perioden 2002–2009 var i eie av Stena Line og trafikkerte ruten Rotterdam–Harwich
Internettleverandør

En internettleverandør (forkortes ofte ISP fra det engelske Internet service provider) er et selskap som tilbyr privatpersoner eller selskaper tilgang til å leie Internetttjenester og andre relaterte tjenester, som for eksempel oppbygging av websider og e-postkontoer på sin server.
Tjenestene leveres fra Norwegian Internet eXchange (NIX) og frem til kunden. En internettleverandør kan enten ha en egen NIX-tilknytning og et eget IP-nett mellom sine servere og aksessnodene, eller leie tilknytning og IP-transport av en annen leverandør.
Nataia

Utbredelse

Arten lever i tropisk Afrika.
Gesell

Gesell var en yrkestittel brukt fra 1400-tallet i det hanseatiske handelssamfunnet på Bryggen i Bergen. Gesellen var forvalterens eller kjøpmannens («Hausbunds» eller «Nabers») stedfortreder og nestkommanderende. Eieren selv bodde vanligvis ikke i Bergen.
Gesellen hadde overoppsynet med handelsprosessen, og gjorde mye av skrivearbeidet. De såkalte gesellkladdene ble ført løpende med varekontrollen. Gesellen var formann for de øvrige arbeiderne i huset. Gesellene hadde som husbonden eget soverom, mens drengene («de jungens») måtte sove på fellesrom. De hadde høyere lønn, egen plass i kirken og hadde krav på mer øl. Bryggen var i et mannssamfunn og gesellene kunne ikke gifte seg mens de arbeidet på «kontoret» og heller ikke ha omgang med byens kvinner.
Handelssamfunnet på Bryggen var strengt lagdelt, både i den hanseatiske perioden og senere. Laveste på rangstigen var drengene. Unge menn (typisk 14-15 år gamle) kom fra Nord-Tyskland (Mecklenburg, Bremen, Hannover, Westfalen) og kom inn i fellesskapet som stuedrenger («stabenjungen») med oppgaver knyttet til dagliglivet i stuene. Etter 3-4 år avanserte de til skutedrenger («schutenjungen») som hadde oppgaver blant annet knyttet til lossing og lasting av nordlandsjektene. Etter enda noen år kunne de avansere til gesell, etter å ha avlagt prøve i handelslære, varekunnskap og regning. Gesellen kunne selv rykke opp til forvalter når en forvalter for eksempel flyttet tilbake til Tyskland.
Gesellene organiserte seg i Gesellauget. Dette ble oppløst på slutten av 1800-tallet i likhet med andre laug, men ble reorganisert som Det nye Gesellauget, eller Fiskeribranchens Geselforening, som fungerte i perioden 1927 til 1962.
Blest (album)

Blest er et musikkalbum utgitt av Blest 24. mars 2017. Albumet er bandets debutalbum og ble spilt inn i perioden høsten 2015 til januar 2017. Albumet er produsert av bandet og Thom Hell og gitt ut på plateselskapet PTC records.
Caeciliusidae

Utseende

Små til middelsstore (gjerne rundt 3 mm) støvlus, ofte gule på farge. De fleste har velutviklede vinger, men hos noen forekommer det både fullt vingede og kortvingede hunner. Hodet er ganske kort, kjevene (mandiblene) er vanligvis slanke og holdes åpent, kinnene (genae) buler påfallende ut. Antennene består av 13 ledd. Punktøynene (ocelli) sitter samlet på en knøl oppe på hodet. Føttene er to-leddete. I vingene er årene Rₛ og M (de to lengste årene) ofte delvis sammenvokst. De har en rekke av hår langs vingeårene, men vanligvis ingen hår på membranen. Ytterkanten er frynset med to eller flere rekker av hår som ikke krysser hverandre.

Levevis

Denne familien lever i skog, de fleste lever mellom baret på bartrær eller i løvverket på løvtrær. Noen arter lever mellom løvstrø på bakken. På bakkroppen har de noen kjertler som skiller ut et illeluktende, klebrig stoff.

Utbredelse

Familien forekommer i alle verdensdeler der det vokser skog. Flest arter er det i Afrika og Asia.
Hoff (Oslo)

Hoff er et strøk i Bydel Ullern vest i Oslo. Strøket ligger mellom strøkene Skøyen, Montebello og Smestad. Litt mer konkret ligger det nord for "sentrum" på Skøyen, vest for Skøyenparken (Søndre Skøyen), sør for Smestad, sørøst for Montebello og øst for Abbediengen. Nederst i strøket, nær næringsbebyggelsen på Skøyen, er det næringsbygg også på Hoff. Her ligger også trikkeholdeplassen Hoff på Lilleakerbanen. Ellers består strøket av boliger, dette er gjerne blokk- og terrassehusbebyggelse fra 1950-tallet. Hoffselva renner gjennom strøket.
Stedet tar navnet sitt etter Hoff gård, som fortsatt er bevart. På gården står et almetre, vernet den 21. januar 1958 som naturminne.
Oppredning

Etymologi

Ordet oppredning kommer fra det tyske ordet aufbereitung, som igjen har sine røtter i det oldgermanske "reidi", som betyr å greie eller ordne.

Enhetsprosesser

Oppredning deles ofte inn i tre hovedgrupper; partikkelreduksjon, sikting og separering. Et moderne oppredningsverk benytter ofte enhetsoperasjoner fra alle disse tre gruppene.

Partikkelreduksjon

Deles ofte inn i knusing, grove prosesser, og maling (nedmaling), for finere prosesser. I tillegg brukes begrepet mikronisering for produksjon av ultrafint materiale.

Sikting

Sikteprosesser skiller mineralkorn etter størrelse og i noen tilfeller også kornform. Hensikten er å skille ut partikler med en viss størrelse fra resten av partiklene i en materialstrøm, enten vått eller tørt.

Separering

Også kalt oppkonsentrering, er betegnelse for en rekke prosesser som skiller mineraler fra hverandre basert på mineralenes spesielle egenskaper som for eksempel egenvekt, magnetisme, overflateegenskaper og elektrostatiske egenskaper. En annen metode er optisk sortering, der man bruker kameraer eller andre sensorer for å direkte registrere en optiske eller andre egenskaper på en partikkel, for deretter å skille den ut fra massestrømmen. Denne sorteringen kan også gjøres manuelt og da kalles det Skeiding. Dette utføres i mindre grad i dag, men var vanlig i tidligere tider.

Etterbehandling

Etter oppredningsverket kan neste steg være et smelteverk, noe som er vanlig for mange malmer. Andre ganger er produktet ferdig og det går videre til sluttbruk, eksempelvis knust kalk til jordbruksformål.
Calutron

Calutron er en isotopseparator som virker etter samme prinsipp som et magnetisk massespektrometer. Det har navn etter California University Cyclotron. Instrumentet ble utviklet av den amerikanske fysikeren Ernest Lawrence og ble brukt til å fremstille uranisotopen ²³⁵U, som var nødvendig for kjernefysiske våpen. Hvert instrument gir bare ca. 1 mikrogram per time. For å få nok ²³⁵U ble det derfor bygd en rekke calutroner som ble installert ved Clinton-anleggene i Tennessee.